Mo go Pula ya Mei 2010 re hlophile dintlha tše mmalwa tšeo di swanetšego go elwa hloko pele ga ge o diriša trekere ya gago. Trekere e bohlokwa kudu polaseng mme ge o sa e hlokomele gabotse o ka tla wa itshola o šoro.
Kgonthiša gore o na le mamapolo (pens and pins) ohle a bogolo bjo bo lebanego.
Kgonthiša gore sekgokaganyi sa ka godimo (top link) se tloditšwe krisi le gore go dirišitšwe mamapolo (pins) a bogolo bjo bo lebanego.
Kgonthiša gore dipoutu tšohle tša sehaki di tiišitšwe le gona diriša lemapolo le le lebanego la sehaki (correct drawbar pin).
Dula bodulong ka mehla pele ga ge o dumiša trekere. Ela melawana ya boitšhireletšo ya trekere ye nngwe le ye nngwe hloko. Ditrekere tše dingwe di nyaka gore o dule o gatelela klatšhe mola o lokolotše dikere (gear lever in neutral) pele ga ge o di dumiša.
Trekere a e eme metsotso e se mekae e duma o lekole dielo (gauges) le mabonetemošo (warning lights) paneleng ya dišupetši (instrument panel). Ge go na le seo se sa šomego ka tshwanelo se lokiše pele ga ge o tšwela pele. Le gatee o se ke wa dumišetša trekere godimo (rev) ntle le lebaka. Sepediša trekere kereng ye e nepagetšego ka mehla mme o se ke wa gogiša entšene boima le gatee.
Trekere a e eme metsotso e se mekae e duma gore seoketšamaatla (turbo) se fole pele ga ge entšene e tingwa. Tlatša tanka ya tisele mafelelong a mošomo wa letšatši go šitiša phokafalo le popego ya marotholodi a meetse ka tankeng.